Omkring 100 demonstranter er onsdag morgen dukket op ved Klimaministeriet i København, hvor de skaber trafikale problemer.

Demonstrationen er ikke blevet anmeldt til politiet på forhånd, men indtil videre får demonstranterne lov til at blive på stedet alligevel.

Det fortæller Henrik Brix, vagtchef ved Københavns Politi.

»Vi har ytringsfrihed i Danmark, og det ser ud til, at trafikken glider nogenlunde trods alt, så vi gør ikke det store ved det lige nu,« siger vagtchefen.

Ifølge ham er demonstranterne på stedet, fordi de ønsker en dialog med klimaminister, Dan Jørgensen (S).

»De vil gerne høres, så nu ser vi lige, om det lykkes dem at komme i dialog med nogle fra ministeriet,« siger Henrik Brix og fortsætter:

»Vi har en god dialog med de fremmødte, og vi vurderer løbende, om vi bliver nødt til at sætte ind på den ene eller den anden måde.«

I forbindelse med demonstrationen er veje ved Holmens Kanal spærret.

Klokken 10:40 fortæller vagtchef Henrik Brix, at demonstranterne stadig er til stede ved Klimaministeriet.

»De er der stadig, og det er vi også,« siger han og fortsætter:

»Det hele foregår stille og roligt, og trafikken glider, som den skal.«

Ifølge Henrik Brix' oplysninger er det endnu ikke lykkedes demonstranterne at få klimaministeren i tale.